Il-Kunsill (ECOFIN): JILQA' B'SODISFAZZJON il-pubblikazzjoni f'waqtha tar-rapporti tal-Kummissjoni dwar il-pajjiżi, li janalizzaw il-politiki ekonomiċi għal kull Stat Membru, li jinkludu l-analiżijiet fil-fond (IDRs) fil-kuntest tal-Proċedura ta' Żbilanċi Makroekonomiċi (MIP), u l-implimentazzjoni tas-segwitu għar-rakkomandazzjonijiet speċifiċi għall-pajjiżi (CSR) tal-2016, kif ukoll il-Komunikazzjoni li takkumpanjahom u li tiġbor fil-qosor ir-riżultati ewlenin tal-IDRs. JILQA' B'SODISFAZZJON l-analiżi integrata u JISĦAQ fuq il-ħtieġa li l-analiżijiet IDR jibqgħu identifikabbli u trasparenti b'mod ċar fir-rapporti tal-pajjiżi. SER jieħu kont ta' dawn l-elementi, kif ukoll il-Programmi Nazzjonali ta' Riforma u l-Programmi ta' Stabbiltà u Konverġenza u r-rakkomandazzjoni dwar il-politika ekonomika taż-żona tal-Euro tal-10 ta' Marzu 2017, meta jadotta r-Rakkomandazzjonijiet Speċifiċi għall-Pajjiżi tal-2017. I. ANALIŻIJIET FIL-FOND IQIS li l-IDRs huma analiżijit bir-reqqa u matura tal-pożizzjoni tal-pajjiż f'kull wieħed mill-Istati Membri li jkunu qed jiġu analizzati, u b'hekk huma l-bażi għas-sorveljanza multilaterali, it-tisħiħ tar-responsabbiltà domestika tar-riformi u l-azzjoni effettiva fir-rigward tal-politika. JIRRIKONOXXI li l-għodod analitiċi rilevanti ġew applikati bil-ħsieb tal-isfidi speċifiċi ta' kull ekonomija u li huma kkomplementati minn analiżijiet kwalitattivi sostantivi. JAQBEL li 12 mill-Istati Membri eżaminati (il-Bulgarija, il-Ġermanja, l-Irlanda, Spanja, Franza, il-Kroazja, l-Italja, Ċipru, in-Netherlands, il-Portugall, is-Slovenja, u l-Iżvezja) qed jesperjenzaw żbilanċi makroekonomiċi ta' natura u livell ta' severità diversi taħt l-MIP, u li l-Finlandja ma għadhiex tesperjenza żbilanċi makroekonomiċi fi ħdan l-MIP. JAQBEL mal-fehma tal-Kummissjoni li jeżistu żbilanċi eċċessivi f'sitt Stati Membri (il-Bulgarija, Franza, il-Kroazja, l-Italja, Ċipru u l-Portugall). JINNOTA l-intenzjoni tal-Kummissjoni li f'Mejju tanalizza l-valutazzjoni tagħha għal tliet pajjiżi identifikati bi żbilanċi eċċessivi (l-Italja, Ċipru u l-Portugall), fid-dawl ta' sfidi strutturali li jirriżultaw mill-analiżijiet IDR, b'kont meħud tal-livell ta' ambizzjoni tal-Programm Nazzjonali ta' Riforma tagħhom. JAQBEL dwar li b'attenzjoni jitqiesu kwalunkwe analiżijiet ulterjuri tal-Kummissjoni sabiex jiġi stabbilit jekk humiex meħtieġa passi ulterjuri. JISSOTTOLINJA li għandu jiġi sfruttat il-potenzjal sħiħ tal-proċedura MIP, bil-parti korrettiva applikata fejn xieraq. JISSOTTOLINJA l-ħtieġa kontinwa ta' azzjoni politika u impenn b'saħħtu lejn ir-riformi strutturali fl-Istati Membri kollha, inkluż meta dawn jiffaċċaw żbilanċi makroekonomiċi li jaffettwaw il-funzjonament bla xkiel tal-UEM. L-iżbilanċi għandhom jiġu indirizzati b'mod durabbli, b'fokus fuq l-isfidi ewlenin, it-tnaqqis tar-riskji, il-faċilitazzjoni tar-riekwilibriju tal-ekonomiji tal-UE u l-ħolqien ta' kondizzjonijiet għat-tkabbir sostenibbli u l-impjiegi. JIRRIKONOXXI l-progress miksub minn bosta Stati Membri fil-korrezzjoni tal-iżbilanċi esterni u interni tagħhom, li b'hekk jikkontribwixxu għar-riekwilibriju fil-livell taż-żona tal-euro u tal-UE. JISSOTTOLINJA li minkejja t-titjib, l-isfidi u r-riskji ġeneralment jibqgħu l-istess u li jinħtieġ progress ulterjuri fuq azzjoni ta' politika biex jiġu indirizzati l-iżbilanċi, b'mod partikolari livelli elevati ta' dejn, fl-isfond tal-produzzjoni potenzjali u t-tkabbir tal-produttività li qed jonqsu, u rati tal-qgħad li jibqgħu storikament għoljin. Fl-istess ħin, jippersistu l-bilanċi favorevoli fil-kontijiet kurrenti f'xi Stati Membri taż-żona tal-euro bi ħtiġijiet relattivament baxxi ta' tnaqqis fl-ingranaġġ u f'xi ċirkostanzi jistgħu jindikaw żbilanċi kbar fit-tfaddil u l-investiment li jistħoqqilhom progress fl-azzjonijiet ta' politika. JINNOTA li r-riekwilibriju ta' defiċits għal pożizzjonijiet ta' bilanċ favorevoli f'ħafna pajjiżi taż-żona tal-euro flimkien ma' bilanċi favorevoli persistenti u għoljin f'oħrajn implika aġġustament asimmetriku li jwassal għal pożizzjoni ta' bilanċ favorevoli kbir u li qed jikber fiż-żona tal-euro kollha kemm hi li l-konsegwenzi tagħha jistħoqqilha aktar attenzjoni. II. IMPLIMENTAZZJONI TAR-RAKKOMANDAZZJONIJIET SPEĊIFIĊI GĦALL-PAJJIŻI (CSRs) JINNOTA l-progress li sar fl-indirizzar tas-CSRs tal-2016 iżda JIEĦU NOTA li l-implimentazzjoni tar-riformi kienet inkonsistenti bejn l-oqsma ta' politika u l-pajjiżi, u li fi ftit każijiet biss sar progress sostanzjali fl-indirizzar tas-CSRs tal-2016. JILQA' B'SODISFAZZJON il-valutazzjoni pluriennali ġdida tal-Kummissjoni tal-implimentazzjoni tas-CSR, u li sar progress tajjeb fil-maġġoranza tar-rakkomandazzjonijiet, iżda JINNOTA li dan kienet inkonsistenti bejn l-oqsma ta' politika, il-pajjiżi u ż-żmien. IFAKKAR li l-valutazzjoni pluriennali mill-Kummissjoni turi li għadd ta' CSRs huma relatati ma' kwistjonijiet strutturali fit-tul li jieħdu ż-żmien biex jiġu indirizzati u li jista' jgħaddi ż-żmien biex jidhru riżultati tanġibbli. JISĦAQ li fl-ambjent makroekonomiku attwali li huwa relattivament favorevoli jeħtieġ li tkompli l-implimentazzjoni tar-riformi u li din tiġi intensifikata biex tindirizza l-isfidi għall-politiki deskritti hawn taħt, għall-ħarsien kontra l-eżawriment fir-riformi u biex jingħelbu l-isfidi tal-politika ekonomika. JILQA' B'SODISFAZZJON li d-defiċits u l-proporzjon tad-dejn ġenerali tal-gvernijiet ġenerali huma mistennija li jonqsu f'bosta Stati Membri, iżda JISĦAQ li l-iżgurar tas-sostenibbiltà fiskali fit-tul, inkluż is-sostenibbiltà tas-sistemi tal-pensjonijiet, jibqa' sfida. JISSOTTOLINJA li r-riformi strutturali ulterjuri fis-swieq tal-prodotti u tas-servizzi għandhom jingħataw prijorità biex jissaħħaħ l-irkupru ekonomiku, jiġu korretti l-iżbilanċi dannużi, jittejbu l-kundizzjonijiet għall-investiment, u jissaħħaħ is-suq uniku. Jista' jsir aktar progress fil-ħolqien ta' ambjent regolatorju favur in-negozju u l-impjieg, fit-tnaqqis tal-burokrazija, fit-tisħiħ tal-effiċjenza amministrattiva u l-kwalità regolatorja, u fit-tneħħija ta' restrizzjonijiet mhux ġustifikati fis-settur tas-servizzi, b'mod partikolari billi ssir ferm eħfef għall-fornituri tas-servizzi biex joperaw bejn il-fruntieri. JILQA' B'SODISFAZZJON l-enfasi mqiegħda fuq it-tkabbir inklużiv u JISĦAQ li t-trawwim tat-tkabbir ekonomiku u tal-impjiegi, iż-żieda fl-investiment, u riformi biex jiżdiedu il-produttività u l-provvista tax-xogħol huma kollha elementi essenzjali fl-indirizzar tal-isfidi soċjali. Finanzi pubbliċi sodi u li jimplimentaw riformi ambizzjużi huma prerekwiżit għal tkabbir sostenibbli u inklużiv. JAQBEL li għad hemm bżonn urġenti li jittejbu l-kondizzjonijiet ta' investiment sabiex jiġi attirat aktar investiment privat fl-ekonomija reali u jiġu żgurati investiment pubbliku u infrastrutturi ta' kwalità tajba ħafna. Il-progress fir-riforma kien wieħed kajman fl-indirizzar ta' problemi fir-rigward tar-regolamentazzjoni speċifika għas-settur u xkiel ieħor għall-investiment u fir-riforma tal-amministrazzjoni pubblika, is-sistemi ġudizzjarji, l-oqfsa ta' insolvenza u l-ambjent tan-negozju, inkluż l-aċċess għall-finanzi. Minkejja li sar xi progress, l-ostakli għall-investiment baqgħu jippersistu f'xi setturi ewlenin f'ħafna Stati Membri. JAGĦRAF li l-Ewropa qiegħda tiffaċċa sfida fil-produttività, billi t-tkabbir fil-produttività trażżan u huwa inferjuri għar-rati ta' tkabbir ta' ekonomiji avvanzati oħrajn. F'dan il-kuntest JISSOTTOLINJA l-importanza ta' riformi strutturali biex jitrawmu l-innovazzjoni, id-diġitalizzazzjoni u jiġi ffaċilitat it-tixrid ta' teknoloġiji ġodda, biex jinħoloq ambjent tan-negozju fejn l-aktar intrapriżi produttivi jkunu jistgħu jiffjorixxu, u biex jitnaqqsu l-allokazzjoni żbaljata tar-riżorsi u l-ispariġġi fil-ħiliet. L-isfida hija aggravata fost l-oħrajn minn popolazzjonijiet li qegħdin jixjieħu. Huwa mistenni li s-sehem ta' persuni li huma fl-età tax-xogħol bħala parti mill-popolazzjoni totali ser jonqos fl-Ewropa, u dan huwa partikolarment aċċentwat f'xi ekonomiji. 16. JILQA' B'SODISFAZZJON il-progress fir-riforma tas-swieq tax-xogħol, iżda jinnota li għad hemm diskrepanzi fl-implimentazzjoni u sfidi sinifikanti. Għad hemm potenzjal biex jitwessgħu l-bażijiet fiskali u jitnaqqas il-piż tat-taxxa fuq ix-xogħol, u jista' jsir aktar progress biex tiżdied il-parteċipazzjoni tan-nisa fis-suq tax-xogħol. F'xi Stati Membri huma meħtieġa aktar sforzi biex jitnaqqas il-qgħad fost iż-żgħażagħ u l-qgħad fit-tul. L-integrazzjoni b'suċċess speċjalment tal-migranti u r-refuġjati titlob attenzjoni partikolari. Ara l-paġna tal-laqgħa